ועדת הכספים, כנסת 20, פרוטוקול מספר 262, 2016-02-03 10:30

משה גפני: רק קבעתי שב-10:30 – אני לא רוצה, בגלל שב-11:00 אנחנו צריכים לסיים.

משה גפני: אני מבקש מחברי הוועדה להצביע על הצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון מס' 18), התשע"ו-2015.

משה גפני: בישיבה הקודמת לחוק הזה הוספתי את הנושא של מס מעסיקים.

<קריאה: - - -

משה גפני: רגע, לא.

משה גפני: דיברנו בהחלטת הממשלה על שלוש שנים.

משה גפני: בינתיים התקיימו דיונים מול שר האוצר, והבנתי – נמצא פה אגף תקציבים?

משה גפני: מי נמצא?

משה גפני: מי יכול להגיד מה הייתה ההסכמה?

<אורי שיינין: אציג רגע את ההצעה של כבוד היושב-ראש.

<אורי שיינין: בעצם יש לנו תזכיר חוק שהופץ כבר.

<אורי שיינין: היה לנו דיון בשבוע שעבר.

משה גפני: אני לא חוזר על זה, אנחנו באמצע דיון עם משרד החקלאות.

<אורי שיינין: כן, אסביר את הרקע.

<אורי שיינין: ותזכיר החוק הפיץ על בסיס שלוש שנים, מתוך הבנה ששר האוצר בא בצעד לקראת החקלאים עוד לפני פתיחת הדיונים של הוועדה שדנה בכל נושא החקלאות באופן רחב.

<אורי שיינין: ולא קבע את זה לשנה עם חרב על הצוואר, אלא לזמן מספיק ארוך כדי לתת לוועדה להשלים את ענייניה.

משה גפני: כן.

<אורי שיינין: נוכח הצורך שעלה בוועדה בדיון הקודם – לא ביום שני – באמת לנסות להביא את תיקון החקיקה כמה שיותר מהר, הציע כבוד היושב-ראש לקחת את התיקון מהתזכיר ופשוט לעשות אותו כבר עכשיו.

<אורי שיינין: עלו קולות שדרשו להאריך את תקופת שלוש השנים מעבר לשלוש שנים.

<אורי שיינין: עכשיו, שלוש השנים במהותו הוא עניין זמני.

משה גפני: למה צריך זמני?

<אורי שיינין: הוא הוראת שעה, לא זמני.

משה גפני: אבל כולם אמרו שזה קבוע.

<אורי שיינין: לא, תזכיר החוק - - -

משה גפני: תזכיר החוק הבנתי.

משה גפני: אבל אם אתה כבר מסביר, אז תגיד למה צריך להיות הוראת שעה, למה לא קבוע?

<אורי שיינין: אז אסביר.

משה גפני: אבל אם אפשר להסביר בדקה, אנחנו מבינים מהר.

<אורי שיינין: אני שמח.

משה גפני: כן.

משה גפני: טוב שאתה שמח.

<אורי שיינין: אסביר.

<אורי שיינין: היטל מעסיקים יש לו רציונל מצד אחד מהעולם התעסוקתיים, ויש לו רציונל למה לבטל אותו מהעולמות החקלאיים.

<אורי שיינין: התקבלה החלטה, כחלק מדיונים כללים, מוועדה שיושבת ודנה בכל נושא החקלאות.

משה גפני: כן.

<אורי שיינין: יחד עם משרד החקלאות ועם התאחדות חקלאי ישראל.

<אורי שיינין: התקבלה החלטה של שר האוצר לעשות צעד לקראת החקלאים.

משה גפני: טוב.

<אורי שיינין: וזאת הייתה ההחלטה.

<אורי שיינין: ההחלטה גם אמרה: אני נותן את זה - - -

איתן ברושי: ההחלטה התקבלה בוועדה הזאת פה אחד, הרבה לפני שהתחלתם לשבת ביניכם.

איתן ברושי: ומי שהתחיל את ההחלטה זה פה.

איתן ברושי: והיא נכפתה עליכם.

איתן ברושי: ואתם הסכמתם, ואתם התרשלתם, ועכשיו יש לך אידאולוגיה למחדלים.

איתן ברושי: גם בהודעה של שר האוצר ושר החקלאות לא אמרו שזה הודעה על תנאי.

משה גפני: איתן.

<אורי שיינין: זו לא הודעה על תנאי.

<אורי שיינין: זו לא הודעה לשנה אחת - - -

משה גפני: לא משנה.

משה גפני: מה עמדתכם עכשיו?

<אורי שיינין: - - - שלוש שנים.

משה גפני: תמשיך להרגיז את איתן ברושי ולא נתקדם.

<אורי שיינין: אז אסביר.

משה גפני: אז תגיד מה עמדתכם.

<אורי שיינין: עלו דרישות להאריך את התקופה לחמש שנים.

משה גפני: כן.

<אורי שיינין: מבדיקה משפטית של הנושא – חמש שנים לעומת שלוש שנים, אם אתה רוצה לעשות תהליך קצר, אנחנו לא נמצאים באותו עולם תוכן.

משה גפני: כן.

<אורי שיינין: לכן לא נוכל להגיע לחמש שנים, כי לומר שמשהו שהוא הוראת שעה של שלוש שנים, לקפוץ פתאום לחמש שנים מבלי להעביר את כל התהליך - - -

חיים ילין: אין שום בעיה.

חיים ילין: תעשה שלוש פעמים שלוש.

משה גפני: לא להתערב.

משה גפני: חיים.

חיים ילין: תעשה שלוש פעמים שלוש.

חיים ילין: אין לך שום בעיה משפטית.

משה גפני: חיים, אתה רוצה לדבר או אתה רוצה - - - איפה אתה שומר?

משה גפני: בוא נאכל את הענבים.

חיים ילין: אני רוצה תשע שנים.

משה גפני: כן.

משה גפני: לכן אתה מציע?

<אורי שיינין: אני מציע אחת מהשתיים: או פשוט לקדם עכשיו את השלוש שנים.

<אורי שיינין: יש לנו את תזכיר החוק מונח, ואפשר לבוא ולקדם אותו בצורה - - -

משה גפני: כן.

<אורי שיינין: או אפשר, אני אומר, למתוח את היכולות שלנו עד הקצה - -

משה גפני: כן.

משה גפני: רגע, רבותי, באמת.

<אורי שיינין: - - למשוך את זה לעוד שנה לכיוון הארבע שנים.

משה גפני: ארבע שנים, יפה.

<אורי שיינין: כי חמש שנים כבר לא נוכל להיות באותו עולם תוכן, ונצטרך ללכת, לא נגיש את תזכיר החוק, ולחכות עד למושב הבא.

משה גפני: עמדתי היא, כפי ששר האוצר אמר, עמדתי היא שצריך לעשות את זה קבוע.

משה גפני: אבל אני יודע את המשמעות של העניין, לעשות את זה קבוע אני הולך נגד החלטה של ועדת שרים, יש בעיה, חברים לא מסכימים לזה.

משה גפני: החברים רוצים קבוע, בגלל שזאת גם הייתה הודעת שר האוצר.

משה גפני: עכשיו, מה הייתה ההתרשלות?

משה גפני: דיברתי עם שר האוצר.

משה גפני: שר האוצר חשב, ככה הוא אמר לי, שהיות שמדובר ב-2016, החקלאים יצטרכו לשלם בדצמבר 2016.

משה גפני: אמרתי לו: לא, בתחילת פברואר החקלאים צריכים לשלם את המקדמות אם לא משנים עכשיו את החוק.

משה גפני: אם אנחנו הולכים על חקיקה רגילה, החקלאים ייכנסו לבעיה מאוד קשה שלא יוכלו לעמוד בה.

משה גפני: ולכן, אני בכל מחיר רוצה, ויש הסכמה של שר האוצר, אני מברך אותו על כך, להעביר את זה בחוק הזה, כדי שהחקלאים לא ייכנסו ב-2016 ויצטרכו לשלם מקדמות.

אורי אריאל: כמה שנים?

משה גפני: או, כמה שנים.

משה גפני: אם מוכרחים לעשות הוראת שעה – אלחם על זה לבטל את זה, את הוראת השעה, לכן אני לא רוצה גם לעשות אופציות של הארכה.

משה גפני: יצטרכו לבטל, מס המעסיקים הזה לא צודק לדעת כל חברי הוועדה.

משה גפני: מכיוון שהייתה הצעה של עשר שנים, ובתזכיר החוק שמתם שלוש שנים, ואתם אומרים שיכול להיות ארבע שנים, אז אתם בוודאי יודעים שלא נסכים לאשר את זה בלי חמש שנים, אז אני מביא חמש שנים להצבעה.

אורי אריאל: לא יפחת מחוק טל.

אורי אריאל: חוק טל היה הוראת שעה חמש שנים.

<אורי שיינין: כבוד היושב-ראש, אבל - - -

איתן ברושי: כדאי להביא דוגמה יותר טובה.

משה גפני: בסדר, הבנתי.

משה גפני: אבל אין לך רשות דיבור.

<אורי שיינין: אבל בחמש שנים - - -

משה גפני: אבל אין לך רשות דיבור.

<אורי שיינין: בחמש שנים לא נוכל - - -

משה גפני: לא תוכלו - - - מה לעשות.

איתן ברושי: נחליף את הפקידים.

איתן ברושי: הפקידים לא לנצח.

משה גפני: תודה רבה.

<אורי שיינין: לא נוכל לעשות תהליך - - -

משה גפני: רבותי, העליתי את העניין של תזכיר החוק, הוספתי אותו לחוק עצמו של התוכנית הכלכלית, כפי שהייתה פה בדיון הקודם, אמרתי שאביא את זה להצבעה.

משה גפני: חמש שנים זה לא בסדר, צריכה להיות ביטול ההוראה, אבל משיחות שהיה לי עם שר האוצר, וממה שראיתי שיכול להיות וצריך להיות סביר, זה חמש שנים.

משה גפני: במהלך החמש שנים נעשה הכול על מנת לבטל את הוראת השעה, מס המעסיקים הזה איננו צודק.

משה גפני: ולכן אני מביא להצבעה חמש שנים, ואני מבקש שיצטרכו לרשום - - -

<שגית אפיק: זאת אומרת שזה יהיה מ-1 בינואר עד 31 בדצמבר 2020.

<דובי אמיתי: אורי, די די.

<דובי אמיתי: חלאס, די די.

<אורי שיינין: כבוד היושב-ראש - - -

<דובי אמיתי: די, דיברת מספיק, אורי.

אראל מרגלית: יש לנו הסתייגות.

אראל מרגלית: אנחנו מקבלים את מה שאתה אומר, אנחנו מבינים שיש לכם איזשהו עניין.

משה גפני: אין לנו שום עניין.

אראל מרגלית: אבל אנחנו רוצים - - -

משה גפני: הסתייגות דיבור.

חיים ילין: אראל, לא לא - - -

אורלי לוי אבקסיס: ניקח כולנו הסתייגות דיבור.

משה גפני: הסתייגות דיבור.

חיים ילין: אראל, תוריד את - - -

אורלי לוי אבקסיס: גם אני רוצה הסתייגות דיבור.

משה גפני: הסתייגות דיבור.

אראל מרגלית: הסתייגות דיבור, שלא תהיה מגבלת זמן.

משה גפני: בסדר.

משה גפני: אז זה לא יעבור.

יצחק וקנין: אראל - - -

משה גפני: הסתייגות דיבור, אראל.

חיים ילין: הסתייגות דיבור יש לכל מי שרוצה עכשיו.

משה גפני: תאמין לי.

משה גפני: מי בעד אישור הצעת החוק כפי שהקראתי אותה בפעם הקודמת ואמרתי עכשיו לחמש שנים?

איתן ברושי: לחמש שנים.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד אישור הצעת החוק – פה אחד

חיים ילין: מה-1 בינואר 2016.

משה גפני: לרשום את החברים להסתייגות דיבור.

<שגית אפיק: רשמתי.

משה גפני: לרשום את כולם.

חיים ילין: את כולם.

משה גפני: רגע.

משה גפני: משרד האוצר - - -

<מאיר צור: אנחנו מודים לכם מאוד.

משה גפני: רגע, תודו בסוף.

חיים ילין: רגע, הזמני זה הקבוע ביותר במדינת ישראל.

משה גפני: רגע.

משה גפני: משרד האוצר – איפה הם?

משה גפני: תשב ליד השולחן.

משה גפני: אה, בסדר.

חיים ילין: מאיר, אתה לא מכיר בכלל מה קורה.

משה גפני: בסדר.

משה גפני: אני מודה לשר האוצר, אני מודה לכם, אנשי משרד האוצר, על שיתוף הפעולה, ואני מודה לכולם - - -

חיים ילין: אנחנו מודים לנדב, שנתן לנו עוד שנה במתנה.

איתן ברושי: מתנות שאוכלות.

משה גפני: תאמין לי, אני צריך לרשום כבר ספר.

איתן ברושי: גפני, בשבועות תהיה יקיר החקלאות.